COMUNICAT DE PRESĂ AMBASADA ROMÂNIEI în Statele Unite ale Americii Documentele care atestă reședința în străinătate a cetățenilor români în vederea
COMUNICAT DE PRESĂ
AMBASADA ROMÂNIEI
în Statele Unite ale Americii
Documentele care atestă reședința în străinătate a cetățenilor români în vederea exercitării dreptului de vot
La alegerile pentru Președintele României și la alegerile pentru Senat și pentru Camera Deputaților care vor avea loc în acest an, cetățenii români cu drept de vot care au domiciliul sau reședința în străinătate își pot exercita dreptul de vot și prin corespondență.
Începând cu data de 1 aprilie 2024, cetățenii români cu domiciliul sau reședința în străinătate, care doresc să voteze în străinătate prin corespondență, se vor putea înregistra în Registrul electoral ca alegători în străinătate, prin intermediul unui formular on-line, aflate pe site-ul gestionat de Autoritatea Electorală Permanentă (www.votstrainatate.ro). Împreună cu formularul, alegătorii români din străinătate trebuie să încarce și o copie scanată sau o fotografie a documentului care dovedește dreptul legal de ședere, eliberat de autoritățile statului de reședință.
Pentru alegătorii români din Statele Unite ale Americii, documentele care atestă reședința în SUA sunt:
- Permis de reședință permanentă;
- Permis de muncă;
- Viză aplicată în pașaport, în perioadă de valabilitate, cu excepția vizei B1/B2;
- Formular I-797 sau I-797A;
- Permis de conducere;
- ID-card.
De asemenea, la alegerile pentru Senat și pentru Camera Deputaților, cetățenii români cu reședința în străinătate pot vota la secțiile de votare organizate în afara țării numai dacă prezintă un document eliberat de autoritățile străine care atestă dreptul legal de ședere în țara respectivă.
Ministerul Afacerilor Externe informează că a fost publicat în Monitorul Oficial nr. 187/2024 ordinul ministrului afacerilor externe nr. 373/28.02.2024 privind documentele care atestă reședința în străinătate a cetățenilor români în vederea exercitării dreptului de vot prin corespondență la alegerile pentru Președintele României sau la alegerile pentru Senat și Camera Deputaților și pentru exercitarea dreptului de vot la alegerile pentru Senat și Camera Deputaților. Ordinul ministrului afacerilor externe poate fi găsit aici: www.mae.ro/sites/default/files/file/anul_2024/pdf_2024/2024.03.07_omae_373-2024_mof_al_ro_178_din_07.03.2024.pdf
Ministerul Afacerilor Externe precizează că la alegerile pentru Parlamentul European nu este reglementat cadrul legal pentru exercitarea dreptului de vot prin corespondență.